Брэсцкая ЦЭЦ

Брэ́сцкая ЦЭЦ — цеплаэлектрацэнтраль у горадзе Брэсце Брэсцкай вобласці. З’яўляецца структурным падраздзяленнем філіяла «Брэсцкія цеплавыя сеткі» РУП «Брэстэнерга». Забяспечвае цэнтралізаванае цеплазабеспячэнне прамысловых прадпрыемстваў і жылога сектара горада.

 Гісторыя 
 Стварэнне і даваенны перыяд 
Электрастанцыя была пабудавана ў 1938 годзе на вуліцы Нова-Ягелонскай (цяпер праспект Машэрава). На ёй былі ўсталяваны паравы кацёл фірмы «Бабкок-Зелянеўскі» (прадукцыйнасць 8–9 т/г) і турбагенератар «Юнгстрэм» магутнасцю 1,5 МВт фірмы «Сталь». Станцыя працавала на сілезскім вугалі і забяспечвала электраэнергіяй і цяплом гарадскія кварталы.

 Ваенны перыяд 
Падчас наступу нямецкіх войскаў у 1941 годзе электрастанцыя была пашкоджана бамбёжкамі. Акупацыйныя ўлады аднавілі яе працу, прыцягнуўшы мясцовых спецыялістаў. Аднак пры адступленні ў 1944 годзе немцы ўзарвалі станцыю, знішчыўшы будынкі на 90 % і вывеўшы абсталяванне.

 Пасляваеннае аднаўленне і развіццё 
У 1948 годзе станцыя была адноўлена. Першым пасляваенным дырэктарам стаў Мікалай Іванавіч Куцікаў. У пачатку 1960-х гадоў пачалася цеплафікацыя горада, і гарадская электрастанцыя атрымала статус ЦЭЦ.

У 1970 годзе былі сманціраваны водагрэйны кацёл і мазутная гаспадарка. У 1976 годзе ўведзены ў эксплуатацыю энергетычны кацёл ГМ-50.

У 1990-я гады пачалася маштабная рэканструкцыя станцыі. Быў усталяваны водагрэйны кацёл КВГМ-100, пабудаваны блок дапаможных аддзяленняў (1994) і памяшканне дыспетчарскай службы (1996). У 1996 годзе была ўзведзена новая жалезабетонная дымавая труба вышынёй 120 метраў, а старая цагляная труба (60 м) была дэмантавана.

У канцы 1990-х у склад Брэсцкіх цеплавых сетак увайшлі Усходнія раённыя кацельні № 1 і 2, а ў 1999 годзе — Паўднёвая раённая кацельня (былая ведамасная кацельня завода «Цветатрон»).

У 2010-х гадах працягнулася мадэрнізацыя абсталявання, укараненне аўтаматызаваных сістэм кіравання і энергазберагальных тэхналогій. 29 чэрвеня 2018 года адзначалася 80-годдзе з дня ўтварэння Брэсцкай ТЭЦ.

 Крыніцы 

Катэгорыя:Цеплавыя электрастанцыі Беларусі
Катэгорыя:Энергетыка Брэсцкай вобласці
Катэгорыя:Прадпрыемствы Брэста
Катэгорыя:1938 год у Брэсце
Катэгорыя:Праспект Машэрава (Брэст)
Катэгорыя:Брэстэнерга